La Policia Local obri 145 actes d'infracció este cap de setmana
08 de febrer 2021

![Imagen 1](/media/xwabnu1k/95-c1-controles-policia-local-confinamiento-5.jpg)![Imagen 2](/media/x0sbt2ar/95-c2-controles-policia-local-confinamiento-2.jpg)

​La Policia Local de Sagunt ha obert este cap de setmana 145 actes d'infracció en els controls perimetrals d'accés al municipi. Estes infraccions han sigut per incomplir el tancament perimetral, per manca d'assegurança obligatòria o ITV. En estes infraccions, també s'inclouen les de reunions no permeses. Fins a les 6 hores de hui, en què ha acabat el tancament perimetral d'este cap de setmana, els agents han identificat 5.584 vehicles en els 29 controls en punts fixos.

  

La delegada de Policia Local, Natalia Antonino, ha demanat responsabilitat a la ciutadania: «**Malgrat trobar-nos en el segon cap de setmana de les restriccions perimetrals, tornem a tindre una xifra rellevant d'actes amb 145 infraccions i més de 5.500 vehicles identificats, entenent així que una xicoteta part de la ciutadania seguix sense ser conscient del que suposa la mobilitat per als contagis**». La regidora indica que no es pot baixar la guàrdia perquè hagen baixat els contagis i recorda que «**són molts els sectors que estan patint esta crisi, esta pandèmia, i no solament en l'àmbit de la salut, sinó també econòmicament, i per tant, demanar una vegada més responsabilitat als ciutadans i les ciutadanes perquè al més prompte possible puguem eixir de tot açò**».

  

L'alcalde de Sagunt, Darío Moreno, ha destacat la labor de les Forces i Cossos de Seguretat: «**En este segon cap de setmana amb confinament perimetral, s'ha continuat amb el dispositiu que organitza la Policia Local conjuntament amb la Guàrdia Civil, la Policia Nacional i la Policia Autonòmica per a assegurar que no s'incomplisca la normativa, i en este sentit, la Policia Local ha identificat més de 5.500 vehicles, la qual cosa demostra la gran faena que estan duent a terme les Forces i Cossos de Seguretat**». L'alcalde ha afegit que també s'han hagut de fer actes dins de la pròpia ciutat: «**Recordem que el dispositiu també està per a evitar qualsevol tipus d'aglomeració. Ara la limitació és a trobades de dos persones en espais públics i, per tant, el dispositiu també inclou el control d'espais públics, en els quals s'ha hagut d'actuar perquè s'han detectat alguns incompliments**». De tota manera, Darío Moreno, ha indicat que la nota general continua sent la normalitat i «**vull agrair a la gran majoria de la ciutadania la seua comprensió i responsabilitat davant la situació excepcional que vivim**».

  

![](/media/dhalx0ie/95-c3-controles-policia-local-confinamiento-3.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-policia-local-obri-145-actes-d-infraccio-este-cap-de-setmana/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-obri-145-actes-d-infraccio-este-cap-de-setmana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-obri-145-actes-d-infraccio-este-cap-de-setmana/ "Linked In")
*   [](mailto:?body=https://aytosagunto.es/va/actualitat/la-policia-local-obri-145-actes-d-infraccio-este-cap-de-setmana/)